Piața de birouri din București s-a dezvoltat vizibil în primul trimestru al acestui an din perspectiva cererii, atât vizând volumul tranzacționat, cât și în ceea ce privește dimensiunea medie a unei tranzacții, în contextul unei oferte noi extrem de limitate, conform datelor companiei de consultanță imobiliară Cushman & Wakefield Echinox. În primele trei luni ale anului, companiile au închiriat 91.000 metri pătrați de spații de birouri în București, marcând o creștere de 63% comparativ cu suprafața contractată în aceeași perioadă a anului precedent. În contrast, creșterea pieței în general, care include valorile de tranzacționare a imobilelor rezidențiale și noile chirii s-a plasat la o valoare de 13,5%.
În total, în perioada analizată, au fost încheiate 55 de tranzacții, media unei tranzacții fiind de 1.657 metri pătrați, dublu față de media din T1 2023.
Tranzacțiile pentru suprafețe de până la 1.000 metri pătrați au avut cea mai mare pondere, reprezentând 65% din total, urmate de cele pentru suprafețe între 1.000 și 2.000 metri pătrați (16%). Au fost semnate 7 contracte pentru birouri cu o suprafață între 2.000 și 5.000 metri pătrați și 3 contracte pentru suprafețe de peste 5.000 metri pătrați, au arătat analiștii.
Cererea nouă a reprezentat doar 38% din volumul total tranzacționat, conform tendinței din ultimii 3 ani, având în vedere că marii chiriași preferă să își consolideze operațiunile și să își reînnoiască contractele existente. Rata de neocupare a scăzut ușor la 14,4%, de la 14,8% în trimestrul corespunzător al anului trecut și de la 14,7% la sfârșitul anului precedent. În condițiile unei oferte extrem de limitate de noi proiecte, se anticipează că rata de neocupare va continua să scadă în perioada următoare.
Companiile din sectorul BPO (business process outsourcing, adică firmele care externalizează serviciile companiei către un terț) au fost cele mai active din perspectiva suprafeței tranzacționate, cu 36% din total, reprezentând integral renegocieri ale contractelor existente. Firmele din IT&C au generat aproape 21% din volumul total, atât prin reînnoirea contractelor existente, cât și prin cerere nouă.
În ceea ce privește nivelul chiriilor, acestea au stagnat la începutul anului, cu un nivel maxim înregistrat în zona CBD, menținându-se la 22 euro/mp/lună. Chiria primară pentru centrele comerciale din București a rămas la un nivel de 80 - 85 euro/mp/lună pentru o unitate de 100 - 150 mp situată într-un centru comercial dominant, în timp ce cifrele corespunzătoare în orașele secundare, precum Cluj-Napoca, Timișoara, Iași și Constanța, variau între 50 - 65 euro/mp/lună, aceeași situație fiind observată în locațiile terțiare, unde s-au înregistrat niveluri între 30 - 35 euro/mp/lună.
„După un an 2023 cu un nivel record din punct de vedere al suprafeței tranzacționate, datele din primul trimestru indică o stabilizare a cererii pe piața imobiliară. O preocupare majoră este reprezentată de numărul redus de proiecte noi programate pentru livrare în următoarele 24 de luni, care va limita oferta de spații de birouri de inalta calitate. În prezent, în București sunt în construcție doar trei proiecte, cu o suprafață totală de 88.400 de metri pătrați. Dintre acestea, proiectul AFI Loft, situat în zona de centru-vest a orașului, este cel mai aproape de finalizare, iar cel mai amplu este a doua fază a Timpuri Noi Square, cu 50.000 de metri pătrați, a cărei dezvoltare a început în primul trimestru al acestui an”, a declarat Mădălina Cojocaru, Partener în cadrul Cushman & Wakefield Echinox.
În luna aprilie 2024 au fost vândute, la nivelul întregii ţări, 61.718 de imobile, cu 7.360 mai multe faţă de luna martie, adică 13,54%. Cele mai multe vânzări de imobile au fost înregistrate, în aprilie 2024, în Bucureşti – 11.006, potrivit Agenţiei Naţionale de Cadastru şi Publicitate Imobiliară (ANCPI).
Potrivit ANCPI, în luna aprilie 2024 au fost vândute, la nivelul întregii ţări, 61.718 de imobile, cu 7.360 mai multe faţă de luna martie. Numărul caselor, terenurilor şi apartamentelor care au făcut obiectul tranzacţiilor în luna aprilie este cu 19.797 mai mare faţă de perioada similară a anului 2023. Cele mai multe vânzări de imobile au fost înregistrate, în aprilie 2024, în Bucureşti – 11.006, Ilfov – 4.982 şi Braşov – 3.110.
În țară, judeţele cu cele mai puţine imobile vândute în aceeaşi perioadă sunt Teleorman – 114, Tulcea – 330 şi Covasna – 344. Numărul ipotecilor, la nivel naţional, în aprilie 2024, a fost de 29.818, cu 13.975 mai mare faţă de aprilie 2023. Cele mai multe operaţiuni de acest gen au fost înregistrate în Bucureşti – 5.428, Constanţa – 2.659 şi Ilfov – 2.484. La polul opus se află judeţele Gorj – 95, Sălaj – 97 şi Harghita – 103. Judeţele în care au fost vândute cele mai multe terenuri agricole în a patra lună a anului 2024 sunt Buzău – 818, Dolj – 790 şi Timiş – 770.
În luna aprilie a acestui an, prețurile apartamentelor de vânzare în România au crescut cu 14% comparativ cu aceeași perioadă a anului trecut, ajungând la un preț mediu solicitat de 1.904 euro pe metru pătrat pentru apartamentele noi și vechi, potrivit unei analize publicate pe 16 mai de o platformă imobiliare care activează în România, citată de Agerpres.
În București, prețul mediu pentru vânzarea apartamentelor noi și vechi a fost de 1.845 euro/metru pătrat în aprilie 2024. Apartamentele noi au avut un preț mediu solicitat de 1.835 euro/metru pătrat, în creștere cu 16% față de aceeași lună a anului anterior și cu 1% față de martie 2024. Apartamentele vechi au avut un preț mediu de 1.856 euro/metru pătrat, cu 15% mai mare decât în aprilie 2023 și cu 5% mai mare față de luna martie.
În Cluj-Napoca, prețurile medii pentru apartamentele noi și vechi au fost de 2.680 euro/metru pătrat. Apartamentele noi au avut un preț mediu de 2.691 euro/metru pătrat (+8% față de aprilie 2023), iar cele vechi 2.666 euro/metru pătrat (+13%). În Iași, prețul mediu pentru apartamentele noi și vechi a fost de 1.576 euro/metru pătrat. Apartamentele noi au înregistrat o creștere de 10%, ajungând la 1.558 euro/metru pătrat, iar cele vechi au crescut cu 16%, atingând 1.613 euro/metru pătrat, arată sursa citată.
În Timișoara, prețul mediu pentru apartamentele noi și vechi a fost de 1.595 euro/metru pătrat. Apartamentele noi au avut un preț mediu de 1.614 euro/metru pătrat (+8% față de aprilie 2023), iar cele vechi 1.586 euro/metru pătrat (+12%). În Brașov, prețul mediu pentru apartamentele noi și vechi a fost de 1.982 euro/metru pătrat. Apartamentele noi au avut un preț de 2.053 euro/metru pătrat (+8% față de aprilie 2023), iar cele vechi 1.930 euro/metru pătrat (+21%).
Potrivit sursei citate, în Sibiu, prețul mediu pentru apartamentele noi și vechi a fost de 1.570 euro/metru pătrat. Apartamentele noi au avut un preț mediu de 1.501 euro/metru pătrat (+16%), iar cele vechi 1.626 euro/metru pătrat (+13%). În Constanța, prețul mediu pentru apartamentele noi și vechi a fost de 1.729 euro/metru pătrat. Apartamentele noi au avut un preț de 1.733 euro/metru pătrat (+4%), iar cele vechi 1.724 euro/metru pătrat (+12%).
În Oradea, prețul mediu pentru apartamentele noi și vechi a fost de 1.560 euro/metru pătrat. Apartamentele noi au avut un preț mediu de 1.641 euro (+11%), iar cele vechi 1.508 euro/metru pătrat (+13%), în timp ce în Craiova, prețul mediu pentru apartamentele noi și vechi a fost de 1.601 euro/metru pătrat. Apartamentele noi au avut un preț de 1.613 euro/metru pătrat (+10%), iar cele vechi 1.597 euro/metru pătrat (+10%).